CELEX: 32021D0003
Language: el
Date: 2020-11-23 00:00:00
Title: Απόφαση (ΕΕ) 2021/3 του Συμβουλίου της 23ης Νοεμβρίου 2020 για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εκ νέου συγκληθείσα εξηκοστή τρίτη σύνοδο της επιτροπής για τα ναρκωτικά, όσον αφορά την καταχώριση της κάνναβης και των σχετικών προς αυτήν ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

7.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 4/1
               
            
         ΑΠΟΦΑΣΗ (ΕΕ) 2021/3 ΤΟΥ ΣΥΜΒΟΥΛΙΟΥ
         της 23ης Νοεμβρίου 2020
         για τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εκ νέου συγκληθείσα εξηκοστή τρίτη σύνοδο της επιτροπής για τα ναρκωτικά, όσον αφορά την καταχώριση της κάνναβης και των σχετικών προς αυτήν ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972, («σύμβαση για τα ναρκωτικά») τέθηκε σε ισχύ στις 8 Αυγούστου 1975.
                  
               
                     (2)
                  
                  
                     Δυνάμει του άρθρου 3 της σύμβασης για τα ναρκωτικά, η επιτροπή για τα ναρκωτικά (CND) δύναται να αποφασίζει την προσθήκη ουσιών στους πίνακες της εν λόγω σύμβασης. Μπορεί να πραγματοποιεί αλλαγές στους πίνακες μόνο σύμφωνα με τις συστάσεις της Παγκόσμιας Οργάνωσης Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει η ΠΟΥ.
                  
               
                     (3)
                  
                  
                     Η σύμβαση των ΗΕ για τις ψυχοτρόπους ουσίες του 1971 («σύμβαση για τις ψυχοτρόπους ουσίες») τέθηκε σε ισχύ στις 16 Αυγούστου 1976.
                  
               
                     (4)
                  
                  
                     Δυνάμει του άρθρου 2 της σύμβασης για τις ψυχοτρόπους ουσίες, η CND δύναται να αποφασίζει την προσθήκη ή αφαίρεση ουσιών από τους πίνακες της εν λόγω σύμβασης βάσει των συστάσεων της ΠΟΥ. Η CND διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα.
                  
               
                     (5)
                  
                  
                     Οι αλλαγές στους πίνακες της σύμβασης για τα ναρκωτικά και της σύμβασης για τις ψυχοτρόπους ουσίες έχουν άμεσες συνέπειες στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου (1) εφαρμόζεται στις ουσίες που παρατίθενται στους πίνακες των εν λόγω συμβάσεων. Ως εκ τούτου, τυχόν αλλαγή στους πίνακες των εν λόγω συμβάσεων ενσωματώνεται άμεσα στους κοινούς κανόνες της Ένωσης.
                  
               
                     (6)
                  
                  
                     Η CND, κατά την εκ νέου συγκληθείσα εξηκοστή τρίτη σύνοδό της που προγραμματίζεται να διεξαχθεί από τις 2 έως τις 4 Δεκεμβρίου 2020 στη Βιέννη, πρόκειται να λάβει αποφάσεις σχετικά με την κάνναβη και τις σχετικές προς αυτήν ουσίες που ελέγχονται ήδη βάσει της σύμβασης για τα ναρκωτικά ή της σύμβασης για τις ψυχοτρόπους ουσίες.
                  
               
                     (7)
                  
                  
                     Η Ένωση δεν είναι συμβαλλόμενο μέρος της σύμβασης για τα ναρκωτικά ή της σύμβασης για τις ψυχοτρόπους ουσίες. Έχει καθεστώς παρατηρητή στη CND, στην οποία, είναι μέλη με δικαίωμα ψήφου στην εκ νέου συγκληθείσα εξηκοστή τρίτη σύνοδό της δώδεκα κράτη μέλη. Ως εκ τούτου, απαιτείται το Συμβούλιο να εξουσιοδοτήσει τα εν λόγω κράτη μέλη να εκφράσουν τη θέση της Ένωσης σχετικά με την καταχώριση ουσιών βάσει της σύμβασης για τα ναρκωτικά και της σύμβασης για τις ψυχοτρόπους ουσίες, δεδομένου ότι οι αποφάσεις σχετικά με τη διεθνή καταχώριση ουσιών βάσει των εν λόγω συμβάσεων εμπίπτουν στην αρμοδιότητα της Ένωσης.
                  
               
                     (8)
                  
                  
                     Στις 24 Ιανουαρίου 2019, η ΠΟΥ εξέδωσε έξι συστάσεις κατόπιν της κριτικής εξέτασης κατά την 41η συνεδρίαση της επιτροπής εμπειρογνωμόνων της ΠΟΥ για την τοξικομανία («επιτροπή εμπειρογνωμόνων της ΠΟΥ») ως προς την κάνναβη και τις σχετικές προς αυτήν ουσίες. Οι εν λόγω συστάσεις δεν αποσκοπούν στην έγκριση της χρήσης κάνναβης ή σχετικών προς αυτήν ουσιών για ψυχαγωγικούς σκοπούς.
                  
               
                     (9)
                  
                  
                     Σύμφωνα με την αξιολόγηση της επιτροπής εμπειρογνωμόνων της ΠΟΥ, η κάνναβη και η ρητίνη κάνναβης δεν είναι ιδιαιτέρως ικανές να έχουν βλαπτικά αποτελέσματα παρόμοια με τα αποτελέσματα των άλλων ουσιών στον πίνακα IV της σύμβασης για τα ναρκωτικά. Επιπλέον, παρασκευάσματα κάνναβης που χορηγούνται από το στόμα έχει αποδειχθεί ότι έχουν θεραπευτικές δυνατότητες για την αντιμετώπιση του πόνου και άλλων παθολογικών καταστάσεων, όπως η επιληψία και η σπαστικότητα που συνδέεται με τη σκλήρυνση κατά πλάκας.
                  
               
                     (10)
                  
                  
                     Η ΠΟΥ έκρινε ότι η κάνναβη και η ρητίνη κάνναβης θα πρέπει να καταχωριστούν σε ένα επίπεδο ελέγχου που να αποτρέπει μεν τη βλάβη που προκαλείται από τη χρήση κάνναβης αλλά που ταυτοχρόνως δεν θα λειτουργεί ως φραγμός στην πρόσβαση και στην έρευνα και ανάπτυξη σχετικών με την κάνναβη παρασκευασμάτων για ιατρική χρήση. Ως εκ τούτου, η ΠΟΥ κατέληξε στο συμπέρασμα ότι η συμπερίληψη της κάνναβης και της ρητίνης κάνναβης στον πίνακα IV της σύμβασης για τα ναρκωτικά δεν συνάδει με τα κριτήρια για συμπερίληψης ενός ναρκωτικού στον εν λόγω πίνακα.
                  
               
                     (11)
                  
                  
                     Η εν λόγω σύσταση δεν συνεπάγεται μεταβολή στο επίπεδο του διεθνούς ελέγχου της κάνναβης και της ρητίνης κάνναβης. Η σύσταση λαμβάνει δεόντως υπόψη τις επιστημονικές εξελίξεις στον τομέα από τον χρόνο της πρώτης συμπερίληψης της κάνναβης και της ρητίνης κάνναβης στη σύμβαση για τα ναρκωτικά. Η διαγραφή της κάνναβης και της ρητίνης κάνναβης από τον πίνακα IV της σύμβασης για τα ναρκωτικά δύναται να είναι επωφελής για την προώθηση της συλλογικής γνώσης τόσο όσον αφορά τη θεραπευτική της χρησιμότητα όσο και ως προς τυχόν βλάβες που συνδέονται με την κάνναβη.
                  
               
                     (12)
                  
                  
                     Συνεπώς, η θέση της Ένωσης θα πρέπει να είναι υπέρ της διαγραφής της κάνναβης και της ρητίνης κάνναβης από τον πίνακα IV της σύμβασης για τα ναρκωτικά.
                  
               
                     (13)
                  
                  
                     Σύμφωνα με την αξιολόγηση της επιτροπής εμπειρογνωμόνων της ΠΟΥ, η Δ-9-τετραϋδροκανναβινόλη και το δραστικό στερεοϊσομερές της, η δροναβινόλη, ιδίως σε παράνομης προέλευσης μορφές υψηλής καθαρότητας, μπορούν να επιφέρουν βλαπτικά αποτελέσματα, εξάρτηση και πιθανότητα κατάχρησης τουλάχιστον εξίσου με την κάνναβη, η οποία περιλαμβάνεται στον πίνακα I της σύμβασης για τα ναρκωτικά. Κανονικά, μια ουσία που έχει παρόμοια ροπή κατάχρησης και παρόμοια βλαπτικά αποτελέσματα με ήδη καταχωρισμένη ουσία στο πλαίσιο της σύμβασης για τα ναρκωτικά καταχωρίζεται και αυτή με τον ίδιο τρόπο. Δεδομένου ότι η Δ-9-τετραϋδροκανναβινόλη έχει παρόμοια ροπή κατάχρησης με την κάνναβη και παρόμοια βλαπτικά αποτελέσματα, πληροί τα κριτήρια καταχώρισης στον πίνακα I της σύμβασης για τα ναρκωτικά.
                  
               
                     (14)
                  
                  
                     Η ΠΟΥ έκρινε ότι η συμπερίληψη της Δ-9-τετραϋδροκανναβινόλης στο πλαίσιο της ίδιας σύμβασης και του ίδιου πίνακα με την κάνναβη, ήτοι στον πίνακα Ι της σύμβασης για τα ναρκωτικά, θα διευκόλυνε σε μεγάλο βαθμό την εφαρμογή των μέτρων ελέγχου της σύμβασης για τα ναρκωτικά και της σύμβασης για τις ψυχοτρόπους ουσίες στα κράτη μέλη. Ως εκ τούτου, η ΠΟΥ συνέστησε να περιληφθούν η Δ-9-τετραϋδροκανναβινόλη και το δραστικό στερεοϊσομερές της, η δροναβινόλη, στον πίνακα Ι της σύμβασης για τα ναρκωτικά και, εφόσον εγκριθεί η εν λόγω σύσταση, να διαγραφούν από τον πίνακα ΙΙ της σύμβασης για τις ψυχοτρόπους ουσίες.
                  
               
                     (15)
                  
                  
                     Η σύσταση αυτή δεν συνεπάγεται μεταβολή στο επίπεδο του διεθνούς ελέγχου της Δ-9-τετραϋδροκανναβινόλης και του δραστικού στερεοϊσομερούς της, της δροναβινόλης. Θα μπορούσε επίσης να διευκολύνει την επιβολή των μέτρων ελέγχου στα κράτη μέλη.
                  
               
                     (16)
                  
                  
                     Συνεπώς, η θέση της Ένωσης θα πρέπει να είναι υπέρ της προσθήκης της Δ-9-τετραϋδροκανναβινόλης και του δραστικού στερεοϊσομερούς της, της δροναβινόλης, στον πίνακα I της σύμβασης για τα ναρκωτικά και, εφόσον εγκριθεί η εν λόγω σύσταση, υπέρ της διαγραφής τους από τον πίνακα II της σύμβασης για τις ψυχοτρόπους ουσίες.
                  
               
                     (17)
                  
                  
                     Σύμφωνα με την αξιολόγηση της επιτροπής εμπειρογνωμόνων της ΠΟΥ, η τετραϋδροκανναβινόλη (ισομερή της Δ-9-τετραϋδροκανναβινόλης), η οποία περιλαμβάνεται στον πίνακα Ι της σύμβασης για τις ψυχοτρόπους ουσίες, δεν έχει ροπή κατάχρησης και βλαπτικά αποτελέσματα παρόμοια με της Δ-9-τετραϋδροκανναβινόλης, αλλά, λόγω της χημικής ομοιότητας των έξι ισομερών της Δ-9-τετραϋδροκανναβινόλης, είναι πολύ δύσκολη η διάκριση μεταξύ οποιουδήποτε των εν λόγω έξι ισομερών και της Δ-9-τετραϋδροκανναβινόλης με τις συνήθεις μεθόδους χημικής ανάλυσης. Επίσης, η συμπερίληψη των εν λόγω έξι ισομερών στο πλαίσιο της ίδιας σύμβασης και στον ίδιο πίνακα με την Δ-9-τετραϋδροκανναβινόλη, ήτοι στον πίνακα Ι της σύμβασης για τα ναρκωτικά, θα διευκόλυνε την εφαρμογή του διεθνούς ελέγχου της Δ-9-τετραϋδροκανναβινόλης και θα συνέδραμε τα κράτη μέλη στην εφαρμογή μέτρων ελέγχου σε εθνικό επίπεδο. Ως εκ τούτου, η ΠΟΥ συνέστησε να προστεθεί η τετραϋδροκανναβινόλη (ισομερή της Δ-9-τετραϋδροκανναβινόλης) στον πίνακα I της σύμβασης για τα ναρκωτικά, υπό την αίρεση της έγκρισης από τη CND της σύστασης για την προσθήκη της δροναβινόλης και των στερεοϊσομερών της (Δ-9-τετραϋδροκανναβινόλη) στον πίνακα I της σύμβασης για τα ναρκωτικά και, εφόσον η εν λόγω σύσταση εγκριθεί, η τετραϋδροκανναβινόλη να διαγραφεί από τον πίνακα I της σύμβασης για τις ψυχοτρόπους ουσίες.
                  
               
                     (18)
                  
                  
                     Η σύσταση αυτή δεν συνεπάγεται μεταβολή στο επίπεδο του διεθνούς ελέγχου της τετραϋδροκανναβινόλης (ισομερή της Δ-9-τετραϋδροκανναβινόλης). Συνάδει με τις αρχές της βελτίωσης της νομοθεσίας και θα μπορούσε να διευκολύνει την επιβολή των μέτρων ελέγχου στα κράτη μέλη.
                  
               
                     (19)
                  
                  
                     Συνεπώς, η θέση της Ένωσης θα πρέπει να είναι υπέρ της προσθήκης της τετραϋδροκανναβινόλης (ισομερή της Δ-9-τετραϋδροκανναβινόλης) στον πίνακα I της σύμβασης για τα ναρκωτικά, υπό την αίρεση της έγκρισης της σύστασης από τη CND για την προσθήκη της δροναβινόλης και των στερεοϊσομερών της (Δ-9-τετραϋδροκανναβινόλη) στον πίνακα I της σύμβασης για τα ναρκωτικά και, εφόσον εγκριθεί η εν λόγω σύσταση, υπέρ της διαγραφής τους από τον πίνακα I της σύμβασης για τις ψυχοτρόπους ουσίες.
                  
               
                     (20)
                  
                  
                     Προκειμένου να εξασφαλιστεί η συνοχή της καταχώρισης της Δ-9-τετραϋδροκανναβινόλης και του δραστικού στερεοϊσομερούς της, της δροναβινόλης, καθώς και της τετραϋδροκανναβινόλης (ισομερή της Δ-9-τετραϋδροκανναβινόλης), και για να αποφευχθεί ο κίνδυνος κάποια από τις εν λόγω ουσίες να καταχωριστεί τόσο στη σύμβαση για τα ναρκωτικά όσο και στη σύμβαση για τις ψυχοτρόπους ουσίες, τα κράτη μέλη που είναι μέλη της CND θα πρέπει να μπορούν να εκφράσουν τη θέση της Ένωσης όσον αφορά την καταχώριση των εν λόγω ουσιών με κοινή ψήφο.
                  
               
                     (21)
                  
                  
                     Σύμφωνα με την αξιολόγηση της επιτροπής εμπειρογνωμόνων της ΠΟΥ, η μεταβλητότητα των ψυχοδραστικών ιδιοτήτων των εκχυλισμάτων και των βαμμάτων κάνναβης, όπως αναφέρονται στη σύμβαση για τα ναρκωτικά, οφείλεται κυρίως στις διαφορετικές συγκεντρώσεις Δ-9-τετραϋδροκανναβινόλης στα εν λόγω εκχυλίσματα και βάμματα. Ορισμένα εκχυλίσματα και βάμματα κάνναβης χωρίς ψυχοδραστικές ιδιότητες και, ιδίως, μεταξύ άλλων, η κανναβιδιόλη, έχουν πολλά υποσχόμενες θεραπευτικές εφαρμογές. Το γεγονός ότι διαφορετικά παρασκευάσματα με διαφορετικές συγκεντρώσεις Δ-9-τετραϋδροκανναβινόλης ελέγχονται στο πλαίσιο της ίδιας καταχώρισης με τίτλο «Εκχυλίσματα και βάμματα» και περιλαμβάνονται στον ίδιο πίνακα δυσχεραίνει το έργο των αρμόδιων αρχών που εφαρμόζουν μέτρα ελέγχου στις οικείες χώρες. Επιπλέον, ο ορισμός των παρασκευασμάτων βάσει της σύμβασης για τα ναρκωτικά μπορεί να καλύπτει όλα τα προϊόντα που αποτελούν «εκχυλίσματα και βάμματα» κάνναβης υπό την έννοια των «παρασκευασμάτων» κάνναβης, καθώς και, αν ακολουθηθεί η σύσταση της επιτροπής εμπειρογνωμόνων της ΠΟΥ για μεταφορά της δροναβινόλης στον πίνακα I της σύμβασης για τα ναρκωτικά, υπό την έννοια των «παρασκευασμάτων» δροναβινόλης και των στερεοϊσομερών της. Ως εκ τούτου, η ΠΟΥ συνέστησε τη διαγραφή των εκχυλισμάτων και των βαμμάτων κάνναβης από τον πίνακα I της σύμβασης για τα ναρκωτικά.
                  
               
                     (22)
                  
                  
                     Από τις πληροφορίες που παρέσχε η ΠΟΥ μετά την έκδοση της εν λόγω σύστασης, και από την ανάλυση του αντικτύπου της εν λόγω σύστασης από το Διεθνές Όργανο Ελέγχου των Ναρκωτικών (INCB), διευκρινίζεται ότι η εν λόγω σύσταση δεν συνεπάγεται μεταβολή στο επίπεδο του διεθνούς ελέγχου των εκχυλισμάτων και των βαμμάτων κάνναβης και ότι η εν λόγω σύσταση δεν αναμένεται να έχει επίπτωση στον έλεγχο ή στις υποχρεώσεις υποβολής εκθέσεων των κρατών μελών. Επιπλέον, η διαγραφή των εκχυλισμάτων και των βαμμάτων κάνναβης από τον πίνακα I της σύμβασης για τα ναρκωτικά θα είχε ως αποτέλεσμα μεγαλύτερη ασφάλεια ελέγχου των προϊόντων που λαμβάνονται χωρίς τη χρήση διαλυτικού αλλά με την εφαρμογή θερμότητας και πίεσης.
                  
               
                     (23)
                  
                  
                     Συνεπώς, η θέση της Ένωσης θα πρέπει να είναι υπέρ της ψήφισης της σύστασης για τη διαγραφή των «εκχυλισμάτων και των βαμμάτων» κάνναβης από τον πίνακα I της σύμβασης για τα ναρκωτικά.
                  
               
                     (24)
                  
                  
                     Σύμφωνα με την αξιολόγηση της επιτροπής εμπειρογνωμόνων της ΠΟΥ, η κανναβιδιόλη ανιχνεύεται μεν στην κάνναβη και στη ρητίνη κάνναβης, αλλά δεν διαθέτει ψυχοδραστικές ιδιότητες, ούτε ροπή κατάχρησης ή πιθανότητα εξάρτησης. Ως ουσία δεν έχει σημαντικά βλαπτικά αποτελέσματα. Επιπλέον, έχει αποδειχθεί ότι η κανναβιδιόλη είναι αποτελεσματική στη διαχείριση ορισμένων διαταραχών παιδικής επιληψίας ανθεκτικών στις θεραπευτικές αγωγές.
                  
               
                     (25)
                  
                  
                     Η ΠΟΥ επισήμανε ότι τα φάρμακα χωρίς ψυχοδραστικές επιδράσεις που παράγονται ως παρασκευάσματα του φυτού της κάνναβης περιέχουν ίχνη Δ-9-τετραϋδροκανναβινόλης και αναγνώρισε ότι η χημική ανάλυση της Δ-9-τετραϋδροκανναβινόλης με ακρίβεια της τάξεως του 0,15 % μπορεί να είναι δυσχερής για ορισμένα κράτη μέλη. Ως εκ τούτου, η ΠΟΥ συνέστησε την προσθήκη υποσημείωσης στην καταχώριση για την κάνναβη και τη ρητίνη κάνναβης στον πίνακα I της σύμβασης για τα ναρκωτικά, ως εξής: «Παρασκευάσματα που περιέχουν κυρίως κανναβιδιόλη και δεν περιέχουν περισσότερο από 0,2 τοις εκατό Δ-9-τετραϋδροκανναβινόλη δεν υπάγονται σε διεθνή έλεγχο.».
                  
               
                     (26)
                  
                  
                     Ωστόσο, η εν λόγω σύσταση θα έχει ως αποτέλεσμα να μειωθεί το τρέχον επίπεδο ελέγχου για τα εν λόγω παρασκευάσματα. Επιπλέον, ο καθορισμός ορίου 0,2 τοις εκατό Δ-9-τετραϋδροκανναβινόλης δεν υποστηρίζεται επαρκώς από επιστημονικά στοιχεία, η διατύπωση της εν λόγω σύστασης δεν αποκλείει πιθανές αποκλίνουσες ερμηνείες όσον αφορά τον τρόπο υπολογισμού του εν λόγω ορίου του 0,2 τοις εκατό και η τεχνική εφαρμογή της εν λόγω σύστασης θα είναι δύσκολη για λόγους τεχνικής και διοικητικής ικανότητας. Η διαφοροποιημένη μεταχείριση της κανναβιδιόλης σε σύγκριση με άλλα κανναβινοειδή δεν συνάδει με την υφιστάμενη διάρθρωση των πινάκων της σύμβασης για τα ναρκωτικά και της σύμβασης για τις ψυχοτρόπους ουσίες. Η εν λόγω σύσταση, όπως έχει καταρτιστεί, δεν προσφέρει την αναγκαία ασφάλεια.
                  
               
                     (27)
                  
                  
                     Συνεπώς, η θέση της Ένωσης θα πρέπει να είναι κατά της ψήφισης της σύστασης να προστεθεί υποσημείωση σχετικά με τα «παρασκευάσματα που περιέχουν κυρίως κανναβιδιόλη και δεν περιέχουν περισσότερο από 0,2 τοις εκατό Δ-9-τετραϋδροκανναβινόλη» στην καταχώριση για την κάνναβη και τη ρητίνη κάνναβης στον πίνακα I της σύμβασης για τα ναρκωτικά.
                  
               
                     (28)
                  
                  
                     Ωστόσο, η Ένωση θα δεχόταν με ικανοποίηση περαιτέρω διαβούλευση με όλους τους σχετικούς συμφεροντούχους σχετικά με σύσταση για το κατάλληλο επίπεδο διεθνούς ελέγχου για παρασκευάσματα κάνναβης με χαμηλή περιεκτικότητα σε Δ-9-τετραϋδροκανναβινόλη, διασφαλίζοντας παράλληλα την προστασία της δημόσιας υγείας και της καλής διαβίωσης, λαμβάνοντας υπόψη την υφιστάμενη δομή του διεθνούς συστήματος ελέγχου των ναρκωτικών για την κάνναβη, καθώς και την τεχνική και διοικητική ικανότητα που απαιτείται για την εφαρμογή μιας τέτοιας σύσταση.
                  
               
                     (29)
                  
                  
                     Σύμφωνα με την αξιολόγηση της επιτροπής εμπειρογνωμόνων της ΠΟΥ, τα φάρμακα που περιέχουν Δ-9-τετραϋδροκανναβινόλη δεν συνδέονται με προβλήματα κατάχρησης και εξάρτησης και δεν εκτρέπονται για μη ιατρική χρήση. Επιπλέον, η ΠΟΥ αναγνώρισε ότι τα εν λόγω παρασκευάσματα έχουν τέτοια φαρμακοτεχνική μορφή που είναι απίθανο να αποτελέσουν αντικείμενο κατάχρησης και ότι δεν υπάρχουν στοιχεία που να αποδεικνύουν την ύπαρξη πραγματικής κατάχρησης ή βλαπτικών αποτελεσμάτων σε βαθμό που να δικαιολογεί το τρέχον επίπεδο ελέγχου που συνδέεται με τον πίνακα I της σύμβασης για τα ναρκωτικά ή το επίπεδο ελέγχου που συνδέεται με τον πίνακα ΙΙ της σύμβασης για τις ψυχοτρόπους ουσίες. Ως εκ τούτου, η ΠΟΥ συνέστησε να προστεθούν στον πίνακα III της σύμβασης για τα ναρκωτικά τα παρασκευάσματα που παράγονται είτε με χημική σύνθεση είτε ως παρασκεύασμα κάνναβης, τα οποία αναμειγνύονται φαρμακευτικά με ένα ή περισσότερα άλλα συστατικά και κατά τρόπο που η Δ-9-τετραϋδροκανναβινόλη δεν μπορεί να ανακτηθεί με άμεσα διαθέσιμα μέσα ή σε ποσότητα η οποία να αποτελεί κίνδυνο για τη δημόσια υγεία.
                  
               
                     (30)
                  
                  
                     Ωστόσο, η διατύπωση της εν λόγω σύστασης όσον αφορά τα φαρμακευτικά παρασκευάσματα δεν βασίζεται σε οριζόμενο όρο της σύμβασης για τα ναρκωτικά. Επιπλέον, η εν λόγω σύσταση θα μπορούσε να συνεπάγεται πρόσθετο κανονιστικό φόρτο για τα κράτη μέλη τα οποία θα πρέπει να ορίσουν τις έννοιες που χρησιμοποιούνται στην εν λόγω σύσταση για να εξασφαλίσουν την ενιαία εφαρμογή της και να ελέγχουν κατά πόσον για κάθε προϊόν πληρούται ή όχι ο όρος να μην μπορεί να ανακτηθεί με άμεσα διαθέσιμα μέσα.
                  
               
                     (31)
                  
                  
                     Συνεπώς, η θέση της Ένωσης θα πρέπει να είναι κατά της ψήφισης της σύστασης να προστεθούν στον πίνακα III της σύμβασης για τα ναρκωτικά τα παρασκευάσματα που παράγονται είτε με χημική σύνθεση είτε ως παρασκεύασμα κάνναβης, τα οποία αναμειγνύονται φαρμακευτικά με ένα ή περισσότερα άλλα συστατικά και κατά τρόπο που η Δ-9-τετραϋδροκανναβινόλη (δροναβινόλη) δεν μπορεί να ανακτηθεί με άμεσα διαθέσιμα μέσα ή σε ποσότητα η οποία να αποτελεί κίνδυνο για τη δημόσια υγεία.
                  
               
                     (32)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της CND όσον αφορά αλλαγές στην καταχώριση της κάνναβης και των σχετικών προς αυτήν ουσιών, δεδομένου ότι οι αποφάσεις καταχώρισης για την κάνναβη και τις σχετικές προς αυτήν ουσίες, που αναφέρονται ανωτέρω, θα επηρεάσουν άμεσα το περιεχόμενο του ενωσιακού δικαίου, ήτοι την απόφαση-πλαίσιο 2004/757/ΔΕΥ.
                  
               
                     (33)
                  
                  
                     Η θέση της Ένωσης πρέπει να εκφραστεί από τα κράτη μέλη που συμμετέχουν στη CND, τα οποία ενεργούν από κοινού, προς το συμφέρον της Ένωσης.
                  
               
                     (34)
                  
                  
                     Η Δανία δεσμεύεται από την απόφαση-πλαίσιο 2004/757/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης.
                  
               
                     (35)
                  
                  
                     Η Ιρλανδία δεσμεύεται από την απόφαση-πλαίσιο 2004/757/ΔΕΥ και, συνεπώς, συμμετέχει στην έκδοση και στην εφαρμογή της παρούσας απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης από τα κράτη μέλη κατά την εκ νέου συγκληθείσα εξηκοστή τρίτη σύνοδο της επιτροπής για τα ναρκωτικά (CND), που προγραμματίζεται να διεξαχθεί από τις 2 έως τις 4 Δεκεμβρίου 2020, όταν το όργανο αυτό κληθεί να λάβει αποφάσεις σχετικά με την προσθήκη ουσιών στους πίνακες ή τη διαγραφή τους από τους πίνακες της ενιαίας σύμβασης των Ηνωμένων Εθνών για τα ναρκωτικά φάρμακα του 1961, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, θα είναι σύμφωνη με την οριζόμενη στο παράρτημα της παρούσας απόφασης.
         
         
            Άρθρο 2
            Η θέση που αναφέρεται στο άρθρο 1 θα εκφραστεί από τα κράτη μέλη που συμμετέχουν στη CND και ενεργούν από κοινού προς το συμφέρον της Ένωσης.
         
         
            Άρθρο 3
            Η παρούσα απόφαση απευθύνεται στα κράτη μέλη σύμφωνα με τις Συνθήκες.
         
         
            Βρυξέλλες, 23 Νοεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).
      
      
         
            ΠΑΡΑΡΤΗΜΑ
            Θέση που πρέπει να ληφθεί από τα κράτη μέλη που είναι μέλη της επιτροπής για τα ναρκωτικά (CND) και ενεργούν από κοινού προς το συμφέρον της Ένωσης, κατά την εκ νέου συγκληθείσα εξηκοστή τρίτη σύνοδο της επιτροπής για τα ναρκωτικά που προγραμματίζεται να διεξαχθεί από τις 2 ως τις 4 Δεκεμβρίου 2020:
            
                        1)
                     
                     
                        η κάνναβη και η ρητίνη κάνναβης πρέπει να διαγραφούν από τον πίνακα IV της σύμβασης για τα ναρκωτικά (1)·
                     
                  
                        2)
                     
                     
                        η δροναβινόλη και τα στερεοϊσομερή της (Δ-9-τετραϋδροκανναβινόλη) πρέπει να προστεθούν στον πίνακα I της σύμβασης για τα ναρκωτικά και, εφόσον εγκριθεί η εν λόγω σύσταση, να διαγραφούν από τον πίνακα II της σύμβασης για τις ψυχοτρόπους ουσίες·
                     
                  
                        3)
                     
                     
                        η τετραϋδροκανναβινόλη (ισομερή της Δ-9-τετραϋδροκανναβινόλης) πρέπει να προστεθεί στον πίνακα I της σύμβασης για τα ναρκωτικά, υπό την αίρεση της έγκρισης από τη CND της σύστασης για την προσθήκη της δροναβινόλης και των στερεοϊσομερών της (Δ-9-τετραϋδροκανναβινόλη) στον πίνακα I της σύμβασης για τα ναρκωτικά και, εφόσον εγκριθεί η εν λόγω σύσταση, η τετραϋδροκανναβινόλη πρέπει να διαγραφεί από τον πίνακα I της σύμβασης για τις ψυχοτρόπους ουσίες·
                     
                  
                        4)
                     
                     
                        ο όρος «εκχυλίσματα και βάμματα» πρέπει να διαγραφεί από τον πίνακα I της σύμβασης για τα ναρκωτικά·
                     
                  
                        5)
                     
                     
                        δεν προστίθεται η υποσημείωση «Παρασκευάσματα που περιέχουν κυρίως κανναβιδιόλη και δεν περιέχουν περισσότερο από 0,2 τοις εκατό Δ-9-τετραϋδροκανναβινόλη δεν υπάγονται σε διεθνή έλεγχο.» στην καταχώριση για την κάνναβη και τη ρητίνη κάνναβης στον πίνακα Ι της σύμβασης για τα ναρκωτικά·
                     
                  
                        6)
                     
                     
                        τα παρασκευάσματα που παράγονται είτε διά χημικής σύνθεσης είτε ως παρασκεύασμα κάνναβης, τα οποία αναμειγνύονται φαρμακευτικά με ένα ή περισσότερα άλλα συστατικά και κατά τρόπο που η Δ-9-τετραϋδροκανναβινόλη (δροναβινόλη) δεν μπορεί να ανακτηθεί με άμεσα διαθέσιμα μέσα ή σε ποσότητα η οποία να αποτελεί κίνδυνο για τη δημόσια υγεία, δεν προστίθενται στον πίνακα III της σύμβασης για τα ναρκωτικά.
                     
                  Προκειμένου να εξασφαλιστεί η συνοχή των καταχωρίσεων και για να αποφευχθεί ο κίνδυνος κάποια από τις ουσίες αυτές να καταχωριστεί τόσο στη σύμβαση για τα ναρκωτικά όσο και στη σύμβαση για τις ψυχοτρόπους ουσίες, τα κράτη μέλη που είναι μέλη της CND μπορούν να δεχτούν κοινή ψήφο επί των σχετικών συστάσεων.
            
               (1)  Εξακολουθούν να παρατίθενται στον πίνακα I της εν λόγω σύμβασης.